# Tractat d'amistat i cooperació reforçada entre Espanya i França

El Tractat d'amistat i cooperació reforçada entre el Regne d'Espanya i la República Francesa (castellà: Tratado de amistad y cooperación reforzada entre el Reino de España y la República Francesa), també conegut com a Tractat de Barcelona, és un tractat internacional que regeix el desenvolupament de les relacions bilaterals entre Espanya i França. Va ser signat el 19 de gener de 2023 al Palau Nacional de Barcelona entre els presidents Pedro Sánchez i Emmanuel Macron, en representació del govern espanyol i francès, respectivament.
El text consta d'un preàmbul i deu títols, que representen un total de 36 articles. Mentre que el preàmbul recull els principis rectors de la relació bilateral, les finalitats del tractat i el marc de desenvolupament d'aquestes, el desè i últim títol està format per una sèrie de disposicions finals. El tractat té per objectiu l'aprofundiment de la cooperació i coordinació estratègica, inclosa la cooperació transfronterera.

## Rebuig català

La decisió d'hostatjar la 27a cimera francoespanyola i la consegüent signatura del Tractat de Barcelona desfermà una gran polèmica a Catalunya. En primer lloc, atès que l'acte fou vist com una perpetuació de la humiliació política, social i territorial que s'hi produí amb el Tractat dels Pirineus del 1659, que suposà la partició del Principat de Catalunya entre aquestes dues potències i la cessió de la Catalunya del Nord a França sense ni tan sols consultar les Corts Catalanes. En segon lloc, per la minorització històrica a ambdós estats de la llengua catalana i les reivindicacions catalanes d'autodeterminació, l'elecció fou vista com una estratègia del Govern d'Espanya per mostrar internacionalment un apaivagament institucional respecte el procés independentista català. En tercer lloc, per l'actitud del Departament dels Pirineus Orientals de mantenir tancat el pas fronterer del Coll de Banyuls d'ençà del 2021, fet que havia impossibilitat durant any i mig la fluïdesa del trànsit veïnal entre l'Alt Empordà i el Rosselló. I en última instància, perquè el president de la Generalitat de Catalunya, Pere Aragonès, havia demanat de ser-hi present, però no rebé cap resposta oficial, per la qual cosa la seva presència va quedar, finalment, circumscrita només a l'acte protocol·lari d'amfitrió i de benvinguda.
L'acte de signatura, que ocupà la jornada al matí al Palau Nacional i al vespre al Museu Picasso de Barcelona, topà amb diverses manifestacions per tota la ciutat i també talls a l'AP-7. La més multitudinària, concentrada a les Quatre Columnes de Puig i Cadafalch, aplegà de manera unitària, segons els convocants, fins a 30.000 assistents i corrents de l'independentisme català. Pel que fa al Museu Picasso, se n'hagué de blindar policialment tot l'entorn, malgrat que això no evità grans xiulades i escridassades i diverses càrregues físiques dels Mossos d'Esquadra contra els manifestants.

## Referències

* ↑ AFP «Madrid et Paris signeront un traité d'amitié le 19 janvier à Barcelone» (en francès). Le Figaro, 10-01-2023. Arxivat de l'original el 17 de gener 2023 [Consulta: 18 gener 2023].
* ↑ Juliana, Enric. «Espanya i França signaran el tractat de Barcelona per estrènyer lligams». LaVanguardia.com, 03-01-2023. Arxivat de l'original el 2023-01-17. [Consulta: 18 gener 2023].
* 1 2 3 «Sánchez firmarà un Tractat d'Amistat amb Macron que situarà la relació amb Espanya al nivell d'Alemanya i Itàlia». EuropaPress.es, 17-01-2023. Arxivat de l'original el 2023-01-18. [Consulta: 18 gener 2023].
* ↑ Díez, Xavier «La cimera Sánchez-Macron». Revista Mirall, 10-01-2023. Arxivat de l'original el 12 de gener 2023 [Consulta: 18 gener 2023].
* ↑ Sallés, Quico «El trauma del Tractat dels Pirineus ressona en la cimera hispano-francesa». El Món, 15-01-2023. Arxivat de l'original el 15 de gener 2023 [Consulta: 18 gener 2023].
* ↑ «Plataforma per la Llengua denuncia les polítiques de França i Espanya contra el català a dos dies de la cimera Macron-Sánchez a Barcelona». Diari La Veu, 17-01-2023. Arxivat de l'original el 17 de gener 2023 [Consulta: 18 gener 2023].
* ↑ Ubieto, Gabriel; González, Sara «Patronales y sindicatos aplauden la cumbre hispano-francesa como síntoma de "normalidad"». El Periódico de España, 15-01-2023. Arxivat de l'original el 23 de gener 2023 [Consulta: 18 gener 2023].
* ↑ Sen, Cristina «Stéphane Vojetta: “Por fin Barcelona vuelve al centro del eje franco-español”» (en castellà). La Vanguardia, 16-01-2023. Arxivat de l'original el 19 de gener 2023 [Consulta: 18 gener 2023].
* ↑ Solano, Alexandre «El tancament del coll de Banyuls: una barrera que parteix el país d’ençà de fa vint mesos». Vilaweb, 01-09-2022. Arxivat de l'original el 19 de gener 2023 [Consulta: 18 gener 2023].
* ↑ Fernández de Castro, Xavi «Aragonès només assistirà a la part protocol·lària de la cimera hispanofrancesa». El Món, 17-01-2023. Arxivat de l'original el 17 de gener 2023 [Consulta: 18 gener 2023].
* ↑ «Plaja revela que el govern espanyol no ha respost encara a les peticions d'Aragonès per la cimera». Ara, 17-01-2023 [Consulta: 18 gener 2023].
* ↑ ACN «Aragonès, marginat: es limitarà a donar la benvinguda a Sánchez i Macron a la cimera». Vilaweb, 17-01-2023. Arxivat de l'original el 18 de gener 2023 [Consulta: 18 gener 2023].
* ↑ Guasch, Marc «Trobada entre Espanya i França. La manifestació independentista marca la cimera del MNAC». Radiotelevisió Espanyola, 18-01-2023. Arxivat de l'original el 18 de gener 2023 [Consulta: 18 gener 2023].
* 1 2 Solans, Maria; Gutiérrez, Sílvia «L’independentisme es manifesta per la cimera Sánchez-Macron al MNAC: “El conflicte polític és viu”». Betevé, 19-01-2023 [Consulta: 20 gener 2023].
* ↑ «Manifestants tallen també l'AP-7 a Llinars i cremen pneumàtics en protesta per la cimera». Nació Digital, 19-01-2023. Arxivat de l'original el 20 de gener 2023 [Consulta: 20 gener 2023].
* ↑ «Milers de persones criden: “Ni Espanya ni França: Països Catalans”». El Punt Avui, 19-01-2023. Arxivat de l'original el 20 de gener 2023 [Consulta: 20 gener 2023].
* ↑ García Prat, Sandra «Xiulada a Emmanuel Macron i Pedro Sánchez al Museu Picasso, blindat pels Mossos». Betevé, 19-01-2023. Arxivat de l'original el 19 de gener 2023 [Consulta: 20 gener 2023].